EH Bildu Nafarroa talde parlamentarioari atxikitako foru parlamentari Adolfo Araiz Flamarique jaunak idatziz erantzuteko galdera egin du (PES-00118); horren bidez, honako informazio hau eskatzen dio Nafarroako Gobernuari:

**Nafarroako Kontseiluak 37/2022 Irizpena eman zuen 2022ko azaroaren 14an, aurkeztutako ondare-erantzukizuneko espedientea dela-eta. 2021eko abuztuaren 6an, idazki bana aurkeztu zuten Salvador Urbistondo Arotzarena jaunak, Palacio Arozteguia SL eta Hotel Palacio de Arozteguia SL merkataritza-sozietateen izenean, eta Aroztegia Jauregiaren inguruan sustatutako turismo-, hotel-, kirol- eta egoitza-eremuaren Udalez gaindiko Plan Sektorialaren Konpentsazio Batzordeak. Idazki horien bitartez eskatzen zen hasiera eman zekiola ondare-erantzukizuneko espedienteari, zeinaren bidez Foru Komunitateko Administrazioaren eta Estatukoaren erantzukizun solidarioa eskatzen baitzen.**

**Merkataritza-sozietateek eta Konpentsazio Batzordeak aurkeztutako erreklamazioaren arabera, ustezko ondare-kaltea 44.395.854,13 eurokoa zen guztira. Nafarroako Kontseiluak emandako irizpenak berretsi egiten du Nafarroako Gobernuaren jarrera, eta Palacio Arozteguia SL eta Hotel Palacio de Arozteguia SL merkataritza-sozietateek eta Aroztegia Jauregiaren inguruan sustatutako turismo-, hotel-, kirol- eta egoitza-eremuaren Udalez gaindiko Plan Sektorialaren Konpentsazio Batzordeak aurkeztutako erreklamazioa onartzearen aurka azaltzen da.**

**Horrenbestez, honako galdera hauek egiten ditut, idatziz erantzun dakien:**

**1.- Amaitu al da Palacio Arozteguia SL eta Hotel Palacio de Arozteguia SL merkataritza-sozietateek eta Aroztegia Jauregiaren inguruan sustatutako turismo-, hotel-, kirol- eta egoitza-eremuaren Udalez gaindiko Plan Sektorialaren Konpentsazio Batzordeak aurkeztutako ondare-erantzukizuneko erreklamazioaren gaineko administrazio-prozedura, zeinaren bidez 395.854,13 euroko kalte-ordaina eskatzen baitzuten? Noiz amaitu zen eta zein izan zen hartu zen administrazio ebazpena?**

Bai, ebatzi zen galderan aipatutako administrazio-prozedura, Lehendakaritzako eta Gobernu Irekiko zuzendari nagusiaren azaroaren 24ko 100/2022 Ebazpenaren bitartez, eta ezetsi egin ziren Salvador Urbistondo Arotzarenak, Aroztegia Jauregiaren inguruan sustatutako turismo-, hotel-, kirol- eta egoitza-eremuaren Udalez gaindiko Plan Sektorialaren Konpentsazio Batzordearen izenean eta hura ordezkatuz, eta Palacio de Arozteguia SL eta Hotel Palacio de Arozteguia SL enpresek Nafarroako Foru Komunitateko Administrazioaren aurka aurkeztutako ondare-erantzukizuneko erreklamazioak (11/2021 espedientea).

**2.- Administrazio-ebazpena eskatutako kalte-ordaina onartzearen aurkakoa izan baldin bada, ebazpenaren aurkako administrazioarekiko auzi-errekurtsorik aurkeztu al dute erreklamazioaren egileek?**

Bai, Lehendakaritzako eta Gobernu Irekiko zuzendari nagusiaren azaroaren 24ko 100/2022 Ebazpenaren aurka administrazioarekiko auzi-errekurtso bana aurkeztu dute Aroztegia Jauregiaren inguruan sustatutako turismo-, hotel-, kirol- eta egoitza-eremuaren Udalez gaindiko Plan Sektorialaren Konpentsazio Batzordeak eta Palacio de Arozteguia SLk. Aurkeztutako errekurtso horiek ebatzi gabe daude.

Hori guztia jakinarazten dizut, Nafarroako Parlamentuko Erregelamenduaren

215. artikulua betez.

Iruñean, 2023ko urriaren 25ean

Lehendakaritzako eta Berdintasuneko kontseilaria: Félix Taberna Monzón